
Abstract: The purpose of the present paper is to comment on Nichita Stănescu 's 

În eseul Cuvintele şi necuvintele în poezie, Nichita Stănescu identifică patru 

grupuri genetice de poezie: 1. Grupul fonetic se înscrie în poezia „primitivă, 
incantatorie” („Prin vulturi vântul viu vuia”), în care efortul semantic este susținut de 
efectele fonetice care echivalează cu un act de „coafare a limbii”. Din acest grup fac 
parte poeziile care se sprijină pe rimă, inclusiv cele în formă fixă. 
2. Grupul morfologic. În poeziile din acest grup „cuvântul este presat ca strugurele în 
teasc, din care se obține un must etern: << Logodnică de-a pururi, soție niciodată >> 
(...). Şi poezia de tip morfologic, ca o dromaderă, poartă în spinare şi frumos împodobită 
cocoaşa poeziei fonetice” (Amintiri din prezent, p. 199). 3. Grupul sintactic este 
reprezentat de poezia lui Ion Barbu, dar şi de cea a lui Arghezi. Poezia morfologică se 
apropie cel mai mult de esența majoră a poeziei. În acest caz, cel al poziei sintactice, 
„dromadera se transformă în cămilă. La cocoaşa fonetică se adaugă întru-inerție şi 
cocoaşa morfologică”. (ibidem, pp. 199-200). 4. Opţiunea poetului se îndreaptă către 
poezia metalingvistică, spre poezia „care are ca sursă inspiraţia” şi a cărei finalitate, 
„Superioară ideii de scris”, sunt necuvintele. La aceste tipuri de poezie se adaugă şi tipul 
de poezie numit poezia pulsatorie. 

Revelația poeziei pulsatorii, aşa cum mărturiseşte Nichita Stănescu, a avut loc 
în timp ce călătorea, obosit, într-un tren obişnuit dinspre Hunedoara spre Bucureşti: 
„Vagoanele se încetineau, se hâțânau, se opreau la cea mai mică staţie, la cel mai mic 
punct feroviar, se descleştau vioi, accelerau, alteori mergeau foarte iute, simțeam 
spațiul de sub mine de parcă l-aş fi făcut cu piciorul. Nu mai era parcurgerea unui 
drum de la un punct spre altul, era chiar un drum previzibil. Era un drum real. Atunci 
am sesizat nodulii de înaintare şi de încetinire ai trenului, pulsațiile lui mai dese, mai 
rarefiate, refăcând aproape integral spaţiul. Asociaţia dintre pulsaţiile trenului şi cele 
ale unei posibile poezii care să refacă sau să facă un real apărut de la sine şi de natura 
evidenţei”. (Antimetafizica, p.297) 

În relaţie cu poezia pulsatorie, poetul a utilizat două concepte menite să 
deschidă la maxim accesul spre miezul teoriei sale: punctul de fugă şi nodulii de 
tensiune. Punctul de fugă, termen specific în pictură, devine la Nichita Stănescu 
„centrul mobil al conştiinţei”, „punctul de vârf”, al acesteia, „vârful ei activ”. Ca 
„proiector”, care simbolizează conştiinţa, punctul de fugă „se deplasează dirijat sau liber 
pe deasupra cadrului psihic şi cu ajutorul său se concentrează pe un anumit obiect”. 
Reproducem mai jos două fragmente în care Nichita Stănescu explică, pe larg, şi din 
mai multe unghiuri, problema punctului de fugă în poezie. 

1. „Natura cuvântului de a începe cu o literă şi a se sfârşi cu o literă îi dă 
mişcare în spațiu. Rezultatul unei poezii e o schimbare de punct de fugă, propunând un 

alt tip de concret într-un alt tip de mişcare. Nu putem face o hartă a punctelor de fugă 
şi nici stabili o lege a apariţiei lor în artă. Putem intui câteva procedee utile, dar 
procedeul, ca orice procedeu, este exclus din zona sublimului şi a revelaţiei, rămânând 
numai în cea a meseriei accesibile pe care, cu un meşter bun, o poți deprinde în scurtă 
vreme. Punctul de fugă nu este o problemă de tehnică poetică, ci, aş spune, el 
întrucâtva este corespunzător cam cu ceea ce este metoda dialectică în filosofie. 
Punctul de fugă este aproape coincident cu schimbarea vitezelor de transmisie în 
cadrul unei poezii sau în cadrul unui corp de poezii, dar, în acelaşi timp, el are şi 
caracterul semnalului de contoar Geiger-Miiller în faţa noilor iradiaţii poetice aflate în 
câmpul poeziei moderne. La urma urmei, ruptura în poezie şi alinarea nu-şi pot avea 
expresia mai adecvată decât în aplicarea metodei punctului de fugă. Elasticitatea 
acestei metode este maximă şi capacitatea ei de a atinge în mod eficient zone 
îndepărtate sau chiar cu caracter paradoxal este mult superioară invenției rimei, a 
ritmurilor, a formelor fixe şi a stărilor de haiku în pozie — înglobându-le după nevoință 
spațial sau global pe toate sau, în unele cazuri, excuzându-le direct din text. 

Punctul de fugă are natura unei geometrii care se înmoaie în spaţiu ca o 
frunză sau se întăreşte brusc cum apa se întăreşte în sloiul de gheaţă. O arhitectură 
care fluctuează şi care se mişcă, care se dilată şi se restrânge, devine o casă pentru 
înțelesul poeziei, cu mult mai convenabilă decât rigiditatea cubului, sferei, piramidei 
sau tetraedului. Ceva din tensiunea punctului de fugă este asemănător şi cu schimbarea 
bruscă a voltajului pe o rețea ori cu a schimba deodată o ramură din copac într-un 
fulger rămuros. Punctul de fugă apare ca un act estetic nu numai în poezia propriu- 
zisă, ci şi în poezia conținută în om"(Antimetafizica, p.249-250). 

2. „Punctul de fugă niciodată nu apare la nivelul total, ci la nivelul imediat 
inferior revelaţiei totului. Adică, în cazul gândirii, la nivelul cuvântului, sau chiar mai 
jos, la nivelul literei, iar în cazul timpului, la nivelul orei sau în cazul de jos al 
secundei” (Antimetafizica, p.365). 

În dialogul cu Aurelian Titu Dumitrescu din Antimetafizica, Nichita Stănescu 
defineşte poezia pulsatorie drept un mod „de a acționa mai real asupra realului” în aşa 
fel încât discursul poetic să se contopească cu „înteţirea sau cu alinarea” nucleelor de 
tensiune a revelaţiei. Un astfel de discurs, care permite folosirea tuturor tipurilor de 
tehnici poetice moştenite, nu mai descrie starea de spirit, ci o reface şi o retrăieşte, 
utilizând felurite tehnici formale care trebuie să-l implice pe cititor în „poiein”-ul 
textului, în ţeserea discursului: „Poezia pulsatorie, numită astfel, evident dă impresia 
unei formule. Ea nu este, însă, câtuşi de puțin o formulă, ci un mod de a acționa mai 
real asupra realului, un mod de a lovi ținta mai scurt şi deci, nu de sfidare a tehnicilor 
formale, de la forma fixă până la forma liberă. Ea nu mai descrie o stare de spirit, ci o 
reface şi o retrăieşte odată cu cititorul, discursul poetic contopindu-se cu întețirea sau 
cu alienarea centrilor, nucleelor de tensiune a revelaţiei. Începi, dacă starea de spirit e 
aluvionară, aluvionar dacă se întețeşte după necesitate, treci în cadrul aceleiaşi poezii 
de la versul alb la versul liber, finalul poate fi şi melodios sau, dimpotrivă, abrupt şi 
aritmic (...) Repet că poezia pulsatorie (...) este numai un mod mai liber şi, în acelaşi 
timp, mai deschis de a folosi toate tipurile de tehnici poetice moştenite de la diferiltele 
curente literare. Ea m-a salvat de obediența faţă de simbolism, faţă de suprarealism, 
față de formele clşasice sau faţă de expresionism” (Antimetafizica, p.295). 

Poezia de tip pulsatoriu, constă în fertilizarea posibilității discursului de a urma 
îndeaproape mişcarea gândirii, pulsația stării, fluxul emotiv etc. şi de a transmite 
cititorului atmosfera afectivă a momentului în care a fost eleborat. În acest fel, 
„țesătura” discursului va lăsa cititorului impresia că se realizează în timpul actului de 

lectură. O asemenea ipostază auctorială este aceea de „operator de limbaj” care 
acționează sub masca „autorului estompat”. Respectiva strategie, menită să ducă la 
mutarea centrului de greutate de la autor spre cititor, îşi are modelul, „în poezia 
arhetipală, vrăjitorească, în descântec” şi în zone întregi ale poeziei populare (poezia de 
ritual, de dragoste, de dor): „Mă fascinează replici întregi din piesele lui Shakespeare. 
Totuşi, aceste poeme-replici se impun a fi rostite şi interpretate de către actori cu un 
înalt grad de profesionalism. Ele câştigă printr-o anumită oralitate şi printr-o anumită 
inflexiune a glasului. Mă gândesc că acest tip de oralitate, impusă prin intermediul 
actorului, ar putea fi eludată prin includerea ei în tensiunea poemului. Cel care citeşte 
îl retrăieşte în mintea sa, îl rejoacă pentru sine însuşi. Actorul şi cititorul, în mod ideal, 
sunt una. Actorul una cu cititorul sunt partea cea mai importantă a poemului, iar, în 
spatele poemului, autorul se estompează. Mutarea centrului de greutate de la autor 
spre cititor este o treabă foarte dificilă, dar nu e imposibilă. În acest sens, avem zone 
întregi în poezia populară, poezia cu autor estompat. Funcţia unei astfel de poezii este 
de a înlocui natura cu natura oragnismului poetic. Funcţionalitatea unei astfel de 
naturi independente are vechi resurse în poezia arhetipală, vrăjitorească, în descântec, 
asta mai la început, şi, mai apoi, în poezia de ritual şi, încă mai târziu, în cea de 
dragoste, iar, în cazul unic al limbii române, în cea de dor” (Antimetafizica, p. 296) 

Un aspect particular al poeziei pulsatorii constă, aşadar, în includerea în 
„tensiunea poemului” a tipului de oralitate prin care, spre exemplu, replicile din piesele 
lui Shakespeare, rostite de actori cu un înalt grad de profesionalism, câştigă, datorită 
inflexiunii glasului, în „materialitate”. În felul acesta, cititorul devine, fără să-şi dea 
seama, şi alter-ego al poetului, şi actor. O asemenea scriitură este caracterizată de 
faptul că nu se lasă receptată ca „ceva gata făcut”. În acest tip de scriitură „se 
accentuează ideea generativă că textul se face, se lucrează printr-o întreţesere perpetuă” 
(Roland Barthes, Plăcerea textului, Ed. Echinax, Cluj-Napoca, 1994, p. 104, trad. 
Marian Popahagi). Dorinţa de a introduce în text tehnici şi procedee „preluate din mers” 
(„transducţie literară” în terminologia modernă) şi, totodată, felurite acțiuni non-verbale 
(gesturi, mimică, tonul vocii, etc) ce „nu sunt uşor reproductibile în limba scrisă” 
(.L.Austin, Cum să faci lucrurile cu vorbe, Ed. Paralela 45, Piteşti, 2005, p.77) şi care 
însoțesc actul locutor, servind ca instrumente esenţiale „la comunicarea forței 
enunţului”, se constituie, fie şi doar la nivel teoretic, într-o încercare de a răscumpăra 
„defectul” poeziei înţelese ca simplu act de reflectare — mai mult sau mai puţin fidelă — 
a unei stări . Astfel de strategii de producere a textului poetic se circumscriu 
permanentelor preocupări ale poetului de a reformula lirismul de pe poziţia celui care 
ştie că în cazul discursului scris, intenţia autorului şi intenția textului nu mai coincid. 
„Această disociere a semnificației verbale a textului şi a intenţiei mentale constituie 
adevărata miză a inscripției discursului (...) Ceea ce spune textul interesează mai mult 
decât ce a vrut să spună autorul” (Paul Ricoeur, Eseuri de hermeneutică Ed. 
Humanitas, 1995, p.158). Dificila „fiziologie” a poeziei pulsatorii ce presupune, în 
primul rând, „dispersarea” nodulilor de tensiune, după nevoile revelaţiei (care, 
precizează poetul, nu mai ține de tehnica poeziei) şi nu după cele ale ritmului, 
aminteşte de construcţiile muzicii simfonice şi de cele ale muzicii primitive capabile să 
accelereze sau să încetinească fluzul emotiv: „De aceea (...) am plonjat într-o lungă şi 
mistuitoare cercetare a dispoziţiilor nucleelor de tensiune în poezie, folosind cele mai 
varii mijloace, atât strict formaliste, cât şi de accelerare sau încetinire a fluxului 
emotiv în poezie. Practic, am încercat într-o serie de poezii, plecând de la una şi 
aceeaşi revelaţiei, serii-serii de accelerări şi încetiniri ale fluxului emoţional, capse de 
explozie şi de dungi de linişte. Începeam poezia într-un registru clasic, rimele din 

bogate deveneau simple, din perfect , ritmul brusc se trunchia, apărea apoi versul alb 
ritmat şi, în final, densitatea unei expresii ieşite cu totul din logica clasică a poeziei. Nu 
mă mai mulțumeau câtuşi de puţin experimentul simbolist lipsit de noduli expresivi şi 
poezia, hai să-i spunem cu un termen de epocă, verslibristă, incantatorie şi moale. 
Visam că creez poeme în care dispersarea nodulilor de tensiune să nu fie ritmică, ci 
plasată numai după nevoile revelației, împrumutând câte ceva din construcţiile foarte 
moderne ale muzicii simfonice contemporane sau, mai rar şi cu mult mai târziu, câte 
ceva din tendinţa spre ființă pregătită de tatonări, a muzicilor primitive, revelate mie în 
chip natural, dar şi beneficiind de câteva lămuriri şi chei oferite de către marele nostru 
compozitor Aurel Stroe” (Antimetafizica, p.268). 

În acest fragment Nichita Stănescu activează, teoretic, un aspect al relaţiei 
poeziei cu muzica, aspect abordat şi de alți mari poeţi ai secolului al XX-lea. Abordarea 
respectivei problematici este o concretizare explicită a intenţiei de a face din textul 
poetic o „arhitectură” care să beneficieze şi de apartenenţa generică la tipul de discurs 
muzical complex şi în care armonia este tulburată de „anumite sonorități scurte, aspre, 
explozive”, pe care „sensul le pretinde pentru a exprima dezordinea, violența sau 
spaima” (Mickel Dufrenne, op. cit., p.92) 

În fine, poezia pulsatorie, în menirea ei de a da mai multă realitate poeziei, 
tinde, prin dimensiunea ei tragică, spre un grad înalt de impersonalitate. Statutul 
poeziei pulsatorii dependent de atitudinea faţă de stil se deschide, în mod necesar, către 
poezie impersonală definită ca atitudine față de sentiment. Pe de altă parte, poezia 
pulsatorie poate să fie, într-o anumită proporție, şi poezie „personală”, întrucât nu există 
poezie personală absolută, după cum nu există nici poezie impersonală absolută. În 
următorul fragment al dialogului dintre Aurelian Titu Dumitrescu şi Nichita Stănescu, 
din Antimetafizica este expusă cât se poate de limpede problematica raportului dintre 
cele trei forme ale poeziei (poezia pulsatorie, poezia personală şi poezia impersonală): 
„A.T.D.: - O poezie pulsatorie poate fi impersonală? 


N.S.: - Da! În acelaşi timp, poate fi şi o poezie personală. Poezia impersonală ține de 
atitudine, poezia pulsatorie e un mijloc de a da mai multă realitate poeziei. 
A.T.D. : - Deci, poezia pulsatorie e o atitudine față de stil, poezia impersonală e o 


atitudine faţă de sentiment. Prin ce diferă atitudinea faţă de sentiment într-o poezie 
personală, de atitudine faţă de sentiment într-o pozie impersonală? 

N.S.: - Prin dimensiunea tragicului. Cu cât dimensiunea tragicului e mai profundă şi 
mai adevărată, cu atât gradul de impersonalitate şi, deci de valoare a poeziei creşte. 
Poezia impersonală absolută num există, după cum poezia personală absolută nu 
există. E numai o deplasare a centrului de grutate. ” (Antimetafizica, p.297). 

În poezia pulsatorie, o poezie cu mai multe nuclee care intră în acţiune în baza 
unui principiu fundamental — cel al maximei productivității poetice — se mizează pe 
unificarea a ceea ce este separat în structura (arhitectura) complexă şi dinamică a 
textului . Coexistenţa (inter-relaționarea) constituenților structurali (sincronia) trebuie să 
asigure activarea potențialelor dinamice ale scriiturii şi, respectiv, evoluţia 
(metamorfoza) discursului. Chiar dacă are ca punct de plecare un exemplu din domeniul 
tehnicii (trenul), constructul teoretic al lui Nichita Stănescu despre poezia pulsatorie nu 
este unul de factură mecanicistă. Dimpotrivă, se are în vedere o totalitate 
macrostructurală (din care nimic nu lipşeşte şi nimic nu este superficial) capabilă de 
„mişcare, devenire, trecere, la fel ca un organism viu şi, pe de altă parte, de a da 
cititorului impresia că textul este al lui, aşa cum cel care cântă un cântec de dragoste, 
care i se potriveşte, este total dezinteresat de cel care a creat respectivul cântec. 
Deplasarea centrului de greutate de la autor, care devine un „autor estompat” ( un „deus 

otiossus!), la cititor, implică scindarea în două segmente aproape autonome (emiţător- 
mesaj şi mesaj-receptor) a succesiunii emitător-mesaj-receptor pe care o presupune 
comunicarea prin intermediul unei opere artistice, ca „mesaj care nu aşteaptă un 
răspuns” ( Cesare Segre, Istorie, cultură, critică, Ed. Univers, 1986, trad. Ştefania 
Mircu, p. 72). În poezia cultă, statutul autorului estompat nu presupune suprimarea 
autorului, ci relaxarea relaţiei dintre autor şi text. Într-o astfel de structură semnificantă, 
prezenţa autorului şi a psihologiei sale este mascată de „spiritualitatea discursului” care 
constă, între altele, în înglobarea mărcilor non-verbale ce însoțesc discursul verbal. Pe 
de altă parte, teoria lui Nichita Stănescu despre poezia pulsatorie aminteşte întrucâtva de 
„morfologia” lui Goethe, care „flancată de anatomia analitică şi de fiziologia 
funcțională (...) explică fenomenele biologice în termeni de legi structurale”, fiind o 
teorie „a formării structurilor complexe din părți individuale” (Lubomir  Dolezel, 
Poetica occidentală , Ed. Univers, Bucureşti, 1998, p.60, cap. Poetica romantică: 
modelul morfologic”). 

În aceeaşi linie — a morfologiei extinse asupra esteticii şi poeticii — gândeşte şi 
Humboldt pentru care opera poetică „este un organism viu, are propria sa putere 
interioară şi un principiu de viaţă prin intermediul căruia produce un anumit efect” 
(ibidem, p.72). Aşa cum părţile unui tren constituie, în articularea lor, un întreg (un 
oraganism viu!), elementele textului pulsatoriu, în accepţia de „reţea de relaţii”, 
alcătuiesc o unitate „orchestrată” în care fiecare element depinde de celălalt. În felul 
acesta, efectul poemului este înrudit cu cel al „oragnismului” numit „tren” şi, respectiv, 
cu cel al muzicii simfonice. Un asemenea efect decurge din capacitatea textului de a se 
realiza în orizontul modernului criteriu al echivalenţei sintactice şi semantice. Pe de altă 
parte, exemplul la care recurge Nichita Stănescu pentru a defini alegoric discursul 
pulsatoriu lasă deschisă interpretarea acestui tip de discurs ca produs (fenotext) în care 
se oglindeşte producerea sa (genotextul) prin grila raporturilor de coexistență a 
figuralului cu „mai puţin figuralul”. 

Într-un discurs poetic, evenimentul figural investit cu menirea de a produce o 
mişcare în text, are ca fundal „o arie de sens în aşteptare” (o „arie literală ce poate 
coborî până la gradul zero al expresivităţii). Aceste „arii”(spaţii) pot prelungi efectul de 
forță al figurii sau , dimpotrivă, îl pot tăia, ceea ce înseamnă că ele sunt , în context, 
altceva decât nişte simple dispozitive figurale. (vezi „Evenimentul figural” în Laurent 
Jenny, Rostirea singulară (Ed. Univers, Bucureşti, 1999). 

Aceste spaţii asigură reuşita „infracțiunii” (a evenimentului figural), dar 
discursul poetic nu poate fi un şirag de infracțiuni. La fel ca florile (figurile) de pe un 
covor, textul poetic are nevoie de spaţii în care figurile (florile) să se vadă şi care să le 
asigure pregnanta. Şi figurile, şi aria de aşteptare sunt instituții lingvistice la fel de 
importante. Altfel spus, aceste arii legalizează (motivează) infracțiunea şi o intensifică, 
induc o necesară sporire calitativă a ceea ce e de spus, o „activare a unei noi decizii 
expresive”, a forței eruptive a evenimentului şi asigură, totodată, necesara variere a 
figuralului. Fără îndoială, în absenţa intervalelor dintre „infracţiuni” şi, respectiv, a 
oscilaţiilor între cele două forme de limbaj — limbajul tranzitiv şi cel poetic — figuralul s- 
ar asfixia. Ajutând figuralul să apară şi să dipară, ariile de aşteptare îi permit discursului 
să se realizeze „ca act de repetată re-cucerire”, pe spezele limbajului. Jocul secvenţelor 
de-a răpirea plasticităţii este un joc între prezentul şi viitorul discursului şi, totodată, 
între „câmpul figural” şi „câmpul diferențial” (cel al spațiilor de aşteptare). 

